b'\n_START_ARTICLE_\nMonica Ramirez\n_START_SECTION_\nBiografie\n_START_PARAGRAPH_\nMonica Ramirez (pe numele de fat\xc4\x83 Dane\xc8\x9biu) s-a n\xc4\x83scut pe 6 iulie 1970 la Bucure\xc8\x99ti, \xc3\xaentr-o familie de dansatori \xc8\x99i sportivi. \xc3\x8en 1988 a absolvit sec\xc8\x9bia coregrafie a Liceului de Art\xc4\x83 George Enescu \xc8\x99i a ajuns s\xc4\x83 danseze pe scena Operei Rom\xc3\xa2ne \xc8\x99i la Operet\xc4\x83. A plecat \xc3\xaen Olanda, unde a tr\xc4\x83it cinci ani la Amsterdam \xc8\x99i, ulterior, s-a angajat \xc3\xaen corpurile de balet de pe vasele de croazier\xc4\x83. \xc3\x8entr-unul dintre voiaje l-a cunoscut pe cel care avea s\xc4\x83-i devin\xc4\x83 so\xc8\x9b, Sergio Ramirez. Cei doi s-a c\xc4\x83s\xc4\x83torit \xc3\xaen anul 2000 \xc3\xaen Florida \xc8\x99i s-au stabilit \xc3\xaen California._NEWLINE_\xc3\x8en cei 12 ani petrecu\xc8\x9bi \xc3\xaen SUA, Monica Ramirez a n\xc4\x83scut 4 copii \xc8\x99i a scris o serie de c\xc4\x83r\xc8\x9bi. A absolvit Belford University din California cu o diplom\xc4\x83 de Creative Writing \xc8\x99i a devenit membr\xc4\x83 a Espionage Writers of America. Revenit\xc4\x83 \xc3\xaen \xc8\x9bar\xc4\x83, a intrat \xc3\xaen Romanian Crime Writers Club \xc8\x99i s-a implicat \xc3\xaen munca de editor, traduc\xc4\x83tor \xc8\x99i jurnalist.\n_START_SECTION_\nCariera scriitoriceasc\xc4\x83\n_START_PARAGRAPH_\nPrima sarcin\xc4\x83 o oblig\xc4\x83 pe Monica Ramirez s\xc4\x83 renun\xc8\x9be pentru o vreme la scen\xc4\x83. \xc3\x8en aceast\xc4\x83 perioad\xc4\x83 revine la unul dintre visele sale din adolescen\xc8\x9b\xc4\x83, insuflat de profesorul de limba rom\xc3\xa2n\xc4\x83 din liceu - scrisul. Prima carte, Freedom Underground: Love, Honor and Betray, este publicat\xc4\x83 \xc3\xaen 2006 la Outskirts Press, sub numele Monica Dane\xc8\x9biu-Pan\xc4\x83. \xc3\x8en 2008 public\xc4\x83 primul volum al seriei Alina Marinescu, The Unwilling Assassin. Traducerea \xc3\xaen limba rom\xc3\xa2n\xc4\x83 a c\xc4\x83r\xc8\x9bii, realizat\xc4\x83 \xc3\xaen anul urm\xc4\x83tor la editura Tritonic cu titlul Asasin la feminin, va reprezenta debutul autoarei \xc3\xaen Rom\xc3\xa2nia. Seria, o combina\xc8\x9bie de spionaj \xc8\x99i romance va aduna \xc3\xaenc\xc4\x83 patru romane, Identit\xc4\x83\xc8\x9bi secrete, Balan\xc8\x9ba puterii, Bariere de fum \xc8\x99i Abis, toate publicate ini\xc8\x9bial \xc3\xaen limba englez\xc4\x83 \xc8\x99i abia apoi \xc3\xaen rom\xc3\xa2n\xc4\x83, unde au cunoscut mai multe reedit\xc4\x83ri. Ultimul volum al seriei, Recviem pentru un asasin, a ap\xc4\x83rut \xc3\xaen limba rom\xc3\xa2n\xc4\x83 \xc3\xaen anul 2016._NEWLINE_Majoritatea c\xc4\x83r\xc8\x9bilor Monic\xc4\x83i Ramirez combin\xc4\x83 teme din cea de spionaj \xc8\x99i thriller, uneori cu accente romance. Pentru unele dintre ele, cadrul folosit a fost al unor perioade istorice trecute: domnia regelui Henric al II-lea (The Heiress Knight), perioada de glorie a piratului Jean Lafitte (Kit Black), sau R\xc4\x83zboiul Civil American (Seduc\xc8\x9bia apei). \xc3\x8en afara acestora, Monica Ramirez a scris \xc8\x99i c\xc4\x83r\xc8\x9bi de dezvoltare personal\xc4\x83, cum sunt Cum am sl\xc4\x83bit 70 de kg m\xc3\xa2nc\xc3\xa2nd 6 mese / zi (2010) \xc8\x99i Cum se scrie un bestseller. Tehnica american\xc4\x83 pentru a transforma o idee \xc3\xaentr-un roman de succes (2011).'